user
အသက် ၃၅ အထက် ကိုယ်ဝန်ဆောင်တဲ့အခါ ဘာတွေဖြစ်နိုင်ပါသလဲ။ ဘာတွေ သတိထားဖို့ လိုအပ်ပါသလဲ။ အသက် ၃၅ကျော်ရင် ကိုယ်ဝန်မရနိုင်ဘူး ဆိုတာဟုတ်ပါသလား။
assistant
စိတ်မကောင်းစရာကတော့ အမျိုးသမီးတွေမှာ ကိုယ်ဝန်ဆောင်နိုင်တဲ့အချိန်ဟာ အကန့်အသတ်ရှိတာပါပဲ။ မမျိုးဥ အကန့်အသတ်နဲ့ပါလာတဲ့အတွက်ကြောင့် တစ်လတစ်ခါ ရာသီလာပြီး ဒီ မမျိုးဥလေးတွေ ကုန်ဆုံးသွားချိန်မှာ အမျိုးသမီးဟာ ကိုယ်ဝန်မရနိုင်တော့ပါဘူး။ အဲဒါကို သွေးဆုံးတယ်လို့ခေါ်ပါတယ်။ အများအားဖြင့် အသက် ၅၀ ဝန်းကျင်ဖြစ်တတ်တယ်။ ဒါကြောင့် အသက် ၅၀ ဝန်းကျင်ထိ ကိုယ်ဝန်ရနိုင်တယ်လို့ ပြောလို့ရတယ်။ ဒါပေမယ့် ဖြစ်နိုင်ခြေက အရမ်းနည်းသွားပြီ။ အသက် ၇၀ ကျော်အရွယ် ကိုယ်ဝန်ရတာရှိခဲ့ဖူးတယ်။ အဲဒါက အပြင်ကနေ ဟော်မုန်းကုသမှုခံယူပြီး ဖန်ပြွန်သန္ဓေသားမွေးတာပါ။ အသက် ၅၀ ထိ ကိုယ်ဝန်ရနိုင်တယ်လို့ အကြမ်းဖျင်းဆိုနိုင်ပေမယ့် အသက် ၃၀ နောက်ပိုင်းဆိုတာနဲ့ ကိုယ်ဝန်ရနိုင်ခြေက နည်းလာပါတယ်။ အသက် ၃၀ ရှေ့ပိုင်းမှာ ဆေးအကူညီမပါဘဲ ကိုယ်ဝန်ရနိုင်တဲ့နှုန်း ၈၅ ရာခိုင်နှုန်းရှိပေမယ့် ၃၀ နောက်ပိုင်းကနေစလို့ ၇၅ ရာခိုင်နှုန်း၊ ၃၅နှစ်မှာ ၆၆ ရာနှုန်းနဲ့ အသက် ၄၀မှာတော့ ၄၄ ရာခိုင်နှုန်းပဲရှိပါတော့တယ်။ အသက် ၃၅နှစ်အထက်ဆိုတာနဲ့ ကိုယ်ဝန်ဆောင်တာကို သက်ကြီးကိုယ်ဝန် (Advanced Maternal Age) လို့ခေါ်ပါတယ်။

အသက် ၃၅ နှစ်အထက် ကိုယ်ဝန်ဆောင်တဲ့အခါ ဒီအောက်မှာပြောထားတဲ့ ပြဿနာတွေဖြစ်နိုင်ပါတယ်။ အကုန်လုံးမှာဖြစ်မယ်လို့တော့ မဆိုလိုဘူး။ ကျန်းမာတဲ့ကိုယ်ဝန်တွေအများကြီးရှိပါတယ်။ ဒါတွေကို သတိထားရုံပါ။
- မမျိုးဥ နည်းလာတဲ့အတွက်ကြောင့် ကိုယ်ဝန်ရဖို့ ပိုကြာပါတယ်။
- ရောဂါအခံတွေကြောင့် အလိုအလျောက် ပျက်ကျတတ်ပါတယ်။
- မျိုးဗီဇဆိုင်ရာရောဂါတွေဖြစ်တဲ့ ဒေါင်းဆင်ဒရုန်းလိုရောဂါတွေဖြစ်နိုင်တယ်။ ဒေါင်းဆင်ဒရုန်းဟာ အသက် ၂၀ ကိုယ်ဝန်ဆောင်မှာ အယောက် ၁၄၅၀ မှ ၁ ယောက်နှုန်းရှိပေမယ့် အသက် ၄၀ မှာတော့ ၈၅ ယောက်ကို ၁ ယောက်နှုန်း ရှိပါတယ်။
- အမွှာကိုယ်ဝန်တွေ ဆောင်ရတတ်တယ်။ ပျော်စရာကောင်းတယ်ထင်ရပေမယ့် အန္တရာယ်လည်း ပိုများတတ်ပါတယ်။
- ကိုယ်ဝန်ဆောင်ဆီးချို ပိုဖြစ်နိုင်တယ်။
- သွေးတိုးဖြစ်ပြီး ကိုယ်ဝန်ဆိပ်တက်တဲ့ပြဿနာ ပိုကြုံရနိုင်တယ်။
- ကလေးကိုယ်အလေးချိန်နည်းတာ၊ ပေါင်မပြည့်တာတွေဖြစ်နိုင်တယ်။ ကလေးအသေမွေးတာမျိုး ကြုံရနိုင်တယ်။
- ဗိုက်ခွဲမွေးရဖို့ ပိုများပါတယ်။
အသက် ၃၀ နောက်ပိုင်းမှ ကိုယ်ဝန်ယူတာမှာ ကောင်းတာကတော့ မိသားစုနဲ့ ငွေကြေး၊ အလုပ်အကိုင် တည်တည်ငြိမ်ငြိမ်ရှိနေတာပါပဲ။ ဒါကလည်း ကိုယ်ဝန်အတွက် အများကြီးတာသွားတဲ့အပြင် ကိုယ့်ကလေးရဲ့ ကြီးပြင်းလာမှုအပေါ်မှာလည်း တော်တော်အထောက်အကူပြုပါလိမ့်မယ်။

ဖြစ်နိုင်တဲ့ ပြဿနာတွေ နည်းနိုင်သမျှနည်းအောင် ဘယ်လိုလုပ်ကြမလဲ။
- ကိုယ့်မှာရှိတဲ့ရောဂါတွေကို သေချာထိန်းရမယ်။ ဥပမာ သွေးတိုးရှိရင် သွေးတိုးကို သေချာလေးထိန်းထားရမယ်။ ဆီးချိုဆိုလည်း ဒီအတိုင်းပဲ။
- ကိုယ်ဝန်ဆောင်အားဆေး သောက်ရမယ်။
- လေ့ကျင့်ခန်း မှန်မှန်လုပ်ပေးရမယ်။ 
- ဆေးလိပ်သောက်တာ၊ ကွမ်းစားတာ၊ အရက်သောက်တာ၊ ဆေးရွက်ကြီးငုံတာ၊ Vape သောက်တာ၊ မူးယစ်ဆေးသုံးတာ အစရှိတာတွေကို ရှောင်ရမယ်။
- အချိုတွေချည်းမဟုတ်တဲ့ အာဟာရပြည့်ဝတဲ့ အစားအသောက်တွေစားရမယ်။ အသီးအနှံ၊ အရွက်၊ အသား၊ အစေ့အဆန် မျှတရမယ်။
- ကိုယ်အလေးချိန်ကို ရှိသင့်တဲ့ပမာဏမှာ ထိန်းသိမ်းရမယ်။
- ဗိုက်မှန်မှန်အပ်ပြီး စစ်ဆေးမှုခံယူရမယ်။
၃၅နှစ်အထက်မှာ ကိုယ်ဝန်က မရနိုင်တာမဟုတ်ဘူး။ ရနိုင်တယ်။ ဒါပေမယ့် ရဖို့ကြာတတ်သလို ပြဿနာလေးတွေလည်း တွေ့ကြုံရနိုင်တယ်။ ဘာမှမဖြစ်ဘဲ ကျန်းကျန်းမာမာမွေးသွားကြသူတွေလည်း အများကြီးပါ။ ထူးပြီး စိုးရိမ်နေစရာတော့မလိုဘူး။ ဒါပေမယ့် သေချာတော့ ဂရုစိုက်ရမယ်။